laion/Wikipedia-Exotic huggingface dataset:
סין (אפקוט)

ביתן סין הוא אחד מביתני המדינות המצויים באזור תצוגת העולם של פארק השעשועים אפקוט באתר הנופש דיסניוורלד באורלנדו שבפלורידה. ביתן זה נבנה עם הקמת הפארק, בשנת 1982 - פחות מעשור לאחר ביקור נשיא ארצות הברית ריצ'רד ניקסון בבייג'ינג במסגרת הסדרת היחסים בין ארצות הברית לסין העממית. הביתן איפשר לאזרח האמריקאי לראות בפעם הראשונה מאז הקמת סין העממית איך נראים מבנים בסין (באותה עת טרם התאפשרה כניסת תיירים לסין). הביתן נבנה בשיתוף עם ממשלת סין, ומדמה גן סיני, וכן נמצא בו מבנה המהווה העתק מוקטן של מקדש השמיים המצוי בבייג'ינג ופגודה. בתוך מבנה זה מוקרן הסרט על גבי מסכי 360° - מחשבות על סין (או השתקפויות של סין - Reflections of China). כמו כן מצויים בביתן חנות למוצרים סינים ומסעדות סיניות. בגני הביתן נערכות מספר פעמים ביום הופעות של אקרובטים המציגים קרקס סיני אופייני. בביתן צולם הווידאו קליפ של השיר "Reflection" של הזמרת כריסטינה אגילרה (שיר הנושא של הסרט "מולאן)". מדיה וקבצים בנושא סין בוויקישיתוף
ברבו לזריאנו

ברבו לזריאנו (רומנית: Barbu Lăzăreanu‏; 5 באוקטובר 1881–1957), דוקטור בבלשנות, היסטוריון של הספרות, פובליציסט, מבקר ספרותי וביבליוגרף. ברבו לזריאנו היה יהודי רומני, הוא נולד ככל הנראה בשם ברוך ליזרוביץ'. לזריאנו היה חבר באקדמיה הרומנית ומנהל ספריית האקדמיה. בנובמבר 1942 נכלל ברשימת הסופרים היהודים שנאסרו לפרסום ברומניה תחת משטר אנטונסקו. הגלייתו של לזריאנו לטרנסניסטריה, שהובאה לידיעת מלכת האם הרומניה הייתה הסיבה למשבר בין המלך ובין יון אנטונסקו, משבר שבסופו הביא לעצירת ההגליות של יהודי הרגאט והחזרת הגולים שנותרו בחיים. מדיה וקבצים בנושא ברבו לזריאנו בוויקישיתוף תזכיר של ריכטר, מומחה נאצי לבעיית היהודים שנשלח לסייע ליון אנטונסקו (אורכב 11.03.2007 בארכיון Wayback Machine) (ברומנית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
סנטימטר

המונח "ס"מ" מפנה לכאן. לערך העוסק בהתגלמות דמונולוגית, ראו סמאל. סנטימטר (בקיצור ס"מ) הוא יחידת אורך בשיטה המטרית, אשר שווה למאית מטר – "סנטי" היא הקידומת ביחידות SI של גורם ה-1100. הסנטימטר הוא יחידת האורך הבסיסית במערכת סנטימטר-גרם-שנייה (יחידות CGS), שהשימוש בהם אינו נפוץ. סנטימטר הוא בערך הרוחב של ציפורן של אדם בוגר ממוצע. 1 סנטימטר = 10 מילימטרים = 0.01 מטר ≈ 0.3937 אינץ' כמו כן, סנטימטר מעוקב אחד שווה למיליליטר אחד. בנוסף לשימוש של הסנטימטר במדידת האורך, הסנטימטר משמש: לדיווח על כמות גשמים, כפי שנמדדה על ידי מד גשם במערכת CGS, הסנטימטר משמש למדידת קיבול; 1 סנטימטר של קיבול = ‎1.113×1012‎ פאראד במפות, סנטימטרים משמשים כדי להפוך המרות בקנה מידת המפה בקנה מידה של עולם אמיתי (קילומטר) לצורך התאימות עם סינית, יפנית וקוריאנית (CJK), יש ליחידות הנגזרות מהסנטימטר סימני יוניקוד: ㎝ (סנטימטר) - קוד 339D ㎠ (סנטימטר מרובע) - קוד 33A0 ㎤ (סנטימטר מעוקב) - קוד 33A4 הסימנים הללו משמשים בעיקר עם גופני CJK ברחבי מזרח אסיה, מפני שכל אחד מהם שווה בגודלו לסימניה סינית (hanzi) אחת. סנטימטר מרובע סנטימטר מעוקב סנטימטר, באתר אנציקלופדיה בריטניקה (באנגלית) תאימות ל-CJK, מתוך גרסה 10.0 לתקן יוניקוד
X-9 שרייק

X-9 שרייק היה אב טיפוס מוקטן של טיל האוויר-קרקע GAM-63 ראסכל. הטיל, מתוצרת בל איירקראפט קורפוריישן, היה התשיעי בסדרת מטוסי ה-X ושימש לניסויים. 31 טילי X-9 נמסרו, והם ביצעו טיסות ניסוי מאפריל 1949 ועד ינואר 1953. התוכנית שימשה לאיסוף נתונים על מאפייניו האווירודינמיים של הטיל ועל יציבותו, וכן לבדיקת מערכות ההנחיה וההנעה שלו. במאי 1947 קיבלה בל חוזה לפיתוח טיל האוויר-קרקע ASM-A-2 ראסכל (מאוחר יותר B-63/GAM-63) בעל ראש קרב גרעיני, המונע באמצעות דלק נוזלי. בנוסף, הוזמן טיל מוקטן לצורכי ניסויים, אשר כונה RTV-A-4 שרייק. הטיל שוגר ממטוס EB-50D שהותאם לשיגור הטיל ולשידור פקודות הנחיה לעברו ברדיו. עם סיום המשימה הושב הטיל לקרקע באמצעות מצנח שנשא כדי שהמכשור שהכיל לא יפגע. טיסת הניסוי הראשונה של הטיל הייתה טיסת דאייה לא ממונעת שהתרחשה באפריל 1949. כשנה מאוחר יותר, במאי 1950 בוצע הניסיון הראשון לשיגור הטיל הממונע, אך כשל. בנובמבר 1950, בטיסת הניסוי החמישית של הטיל, נרשמה לראשונה טיסת ניסוי מוצלחת. ב-1951 שונה שם הטיל מ-RTV-A-4 שרייק ל-X-9 שרייק. ה-X-9 נחשב לטיל מוצלח לצורכי ניסויים, והיו אף מחשבות על ייצור מספר מוגבל של טילים לצרכים מבצעיים כשלב ביניים עד שה-GAM-63 יהיה זמין. ברם, עקב הטווח הקצר ומשקל המטען הקטן אותו יכול היה לשאת, ירד הרעיון מן הפרק. אף אחד מהטילים לא שרד את הניסויים. השבר היחיד של טיל X-9 שנותר, ככל הידוע, הוא חלק מהמייצב האנכי, שנשמר כיום במוזיאון לארי בל במנטון, אשר באינדיאנה. מדיה וקבצים בנושא X-9 שרייק בוויקישיתוף Bell RTV-A-4/X-9 Shrike, באתר Designation-Systems.Net
גרמניה (אפקוט)

ביתן גרמניה הוא אחד הביתנים באזור תצוגת העולם של פארק השעשועים אפקוט שבאתר הנופש דיסניוורלד באורלנדו שבפלורידה. הביתן הגרמני נבנה כדוגמת כיכר עיר קטנה בגרמניה, אולם אין מדובר בהעתקת כיכר עיר ספציפית, אלא בשילוב של מספר סגנונות ארכיטקטוניים ממספר אזורים שונים בגרמניה. במרכז הכיכר מצוי פסל של ג'ורג' הקדוש הנלחם בדרקון. בכיכר מצוי מגדל שעון גרמני טיפוסי, ובחלקה האחורי של הכיכר מצוי בירגרטן המוכר מאכלים טיפוסיים של המטבח הגרמני ובעיקר של המטבח הבוורי. בכיכר מספר חנויות המוכרות מוצרים גרמניים תיירותיים כגון בובות ושעוני קוקייה. בכפר מתרחשת כל העת חגיגה של אוקטוברפסט ובה מוצגים מופעים האופייניים לפסטיבל זה. הבירגרטן מצוי באולם הכניסה של המתקן שהיה מתוכנן להיבנות בביתן זה. בכניסה לכפר מצוי דגם של כפר גרמני וכן מספר רב של דגמי רכבות נוסעות בכפר. דגם זה נבנה עבור פסטיבל פרחים שנערך בפארק השעשועים ונועד להיות דגם זמני, אולם בשל הפופולריות הרבה שלו הוא הושאר כתצוגת קבע. הביתן נפתח עם הקמת פארק השעשועים בשנת 1982. בביתן זה אין כיום מתקן שעשועים אולם בעת שתוכנן היה אמור להיות בו מתקן הכולל מסע סירות במורד נהר הריין. המתקן עתיד היה להיקרא "מסע על הריין" והיה אמור להציג את הפולקלור והתרבות הגרמנית (בדומה למתקן שנבנה בביתן מקסיקו באותה שנה, ובמתקן המאלסטרום שבביתן נורווגיה שנבנה שש שנים מאוחר יותר). תוכנית המתקן משנת 1976 מציינת שהמתקן עתיד היה לכלול נופים מהנהרות ריין, טאובר, רוהר ואיזר ובהם קתדרלת קלן. המבנה בו אמור היה להיות המתקן אכן נבנה, אולם לבסוף, משיקולי תקציב, לא נבנה המתקן עצמו. באולם הכניסה למתקן נמצא הבירגרטן של הביתן, ובמקום בו אמור היה להיות המתקן עצמו מצוי כיום מחסן תצוגות של פארק השעשועים ומשטחי חזרות לצוותי פארק השעשועים. מדיה וקבצים בנושא גרמניה בוויקישיתוף
ג'אטי (בודהיזם)

בבודהיזם, ג'אטי (Jāti פירוש מילולי הן בסנסקריט והן בפאלי הוא לידה) מתייחס להתעוררות ישות חיה חדשה בגלגל החיים (כלומר בסמסרה). לידה יכולה להתממש בצורות שונות, על פי הפילוסופיה הבודהיסטית, לידה יכולה לקרות באחת האפשרויות הבאות: בקיעה מביצה, כמו אצל עופות, זוחלים ודגים. לידה מרחם, כמו אצל היונקים. לידה המתבצעת מלחות, כנראה מתוך אי היכולת להבחין בביצים מיקרוסקופיות מהן מתפתחות רימות. לידה בדרך של הַתְמָרָה (שינוי צורה) כפי שמקובל להניח לגבי האלים. ג'אטי הוא החוליה ה-11 מתוך תריסר החוליות (נידאן), ומכאן שכל מה שנולד חייב להזדקן ולמות. ערך זה הוא קצרמר בנושא דת. אתם מוזמנים לתרום לוויקיפדיה ולהרחיב אותו.
מתושלח (עץ)

מתושלח הוא שמו של עץ אורן מהמין אורן האצטרובל הזיפני (Pinus longaeva) הנמצא בהרים הלבנים בקליפורניה בשטח היער הלאומי איניו והוא נחשב לעץ הזקן ביותר הידוע בעולם. גילו המוערך הוא כ־4,856 שנים. העץ נקרא על שמה של הדמות התנ"כית מתושלח שחי על פי המקרא עד גיל 969. באופן סמלי, שלב ההנבטה של העץ, המתוארך לשנת 2832 לפנה"ס, סמוך מאוד לשנה שבה נולד מתושלח על פי הכרונולוגיה המקראית. העץ נמצא בגובה של כ-3,350 מ' מעל פני הים אך מיקומו המדויק בשמורת הטבע בה הוא נמצא אינו גלוי לציבור מחשש לפגיעה ונדליסטית בעץ. נקודת הציון הרשמית, אליה מופנים גם תיירים, היא מרכז המבקרים של חורשת מתושלח (Methuselah Grove Visitor Center). עד שנת 1964 חי באותו אזור עץ עתיק יותר ממתושלח שכונה "פרומתאוס" וגילו הוערך ב-4,844 שנים. בשנה זו נכרת העץ למטרות מחקר על ידי סטודנט מאוניברסיטת צפון קליפורניה. מתברר שלא ידעו את גילו הרב של העץ עד לאחר הכריתה. הכריתה השנויה במחלוקת האיצה את הפיכת האזור לשמורת טבע וכן את חקיקתם של חוקים נוקשים יותר להגנה על הטבע כמו הסתרת מיקומו של מתושלח. ידועים גם עצים זקנים יותר ממתושלח, כגון אשוחית נורווגית בשוודיה בשם "Old Tjikko" שגילו מוערך ב-9,550 שנים, אך מדובר בעץ צעיר יותר שגדל על ידי רבייה וגטטיבית משורשי עץ זקן, ולא בעץ מקורי. מדיה וקבצים בנושא מתושלח בוויקישיתוף בשבדיה התגלה העץ העתיק בעולם - 9,550 שנה - וואלה חדשות, באתר וואלה, 20 באפריל 2008
נרמול שמע

נִרְמוּל שֶׁמַע הוא תהליך המשמש לשינוי ערכי המשרעת של גל הקול (כלומר שינוי עוצמת הקול) בהקלטות שמע. לרוב, נרמול שמע מגביר את עוצמת הקול לרמה המקסימלית שבה עדיין לא נגרמת קטימה (clipping) (אנ') אשר גורמת לעיוות (Distortion) של הצליל.[דרוש מקור] נרמול שמע משנה את עוצמת הקול באופן אחיד לאורך כל ההקלטה, כך שמאפייני הדינמיקה נשמרים. שימוש שכיח בתהליך זה נעשה באולפני הקלטות על ידי טכנאי קול ואנשי מאסטרינג. בקובצי קול דיגיטליים ערכי הדגימות נעים בתחום [ − 1.0 , 1.0 ] {\displaystyle [-1.0,1.0]} . כדי לנרמל קובץ קול, יש למצוא את הדגימה בעלת הערך המוחלט הגדול ביותר בכל הקובץ, ולהכפיל את כל דגימות הקובץ בהופכי של הערך המוחלט של הדגימה המקסימלית. האלגוריתם מבטיח הגברה במידה שווה של כל הדגימות וכן מונע יצירת עיוות מכיוון שאף דגימה לא נקטמת בתהליך (ערכה לא יצא מהתחום). לדוגמה, אם ערך הדגימה המקסימלית בקובץ הוא − 0.9 {\displaystyle -0.9} , ההופכי של הערך המוחלט הוא 10 9 {\displaystyle {\frac {10}{9}}} . הכפלת כל הדגימות בקובץ בערך זה תוביל לכך שערכה של הדגימה המקסימלית בערך מוחלט יהיה הערך הגדול ביותר בתחום, כלומר 1.0 {\displaystyle 1.0} . נִרְמוּל הוא סלנג הנגזר מהמילה האנגלית Normal, ומקביל למונח "נורמליזציה" שהוא תרגומו של שם הפעולה Normalization. הביטוי נִרְמוּל השתרש בשפה העברית ומופיע במספר מונחים. ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.
פיליפ גושה

פיליפ שארל ארנסט גושה (בצרפתית: Phillipe Charles Ernest Gaucher; ‏26 ביולי 1854 – 25 בינואר 1918) היה רופא צרפתי שהיה הראשון לאפיין את מחלת גושה. התמחה בפתולוגיה ובדרמטולוגיה. גושה גילה את המחלה בעת היותו סטודנט לרפואה, כאשר נתקל באישה בת 32 עם טחול מוגדל. בדיקה לאחר מות האישה גילתה שתאי הטחול שלה היו מוגדלים וגרמו להתנפחות של הטחול כולו. גושה תיאר ממצאים פתולוגיים וקליניים אלה בעבודת הדוקטורט שלו. תאים מוגדלים אלה, שנקראים על שמו תאי גושה, הפכו מאז לסימן לגילוי המחלה. גילוי זה אפשר לרופאים אחרים לאפיין את המחלה. מדיה וקבצים בנושא פיליפ גושה בוויקישיתוף ההיסטוריה של מחלת גושה ערך זה הוא קצרמר בנושא רופאים. אתם מוזמנים לתרום לוויקיפדיה ולהרחיב אותו.
צרברוזיד

צרברוזידים (באנגלית ביחיד: Cerebroside) הם משפחה של ספינגוליפידים המהווים מרכיבים חשובים בקרום התא בתאי עצב ובתאי שריר. מבחינה כימית, צרברוזיד מורכב מצרמיד עם שייר סוכר יחיד. הסוכר יכול להיות גלוקוז או גלקטוז. סוג הצרברוזיד נקבע לפי סוג הסוכר: גלוקוצרברוזיד או גלקטוצרברוזיד. פגיעה בפירוק גליקוצרברוזיד גורמת למחלת גושה. פגיעה דומה בפירוק גלקטוצרברוזידים גורמת למחלת קראב. ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
גרין

גרין הוא שם משפחה נפוץ אצל יהודים אשכנזים (בגרמנית: Grün), אצל אנגלים ובמדינות אנגלו-סקסיות (Green או Greene), ואצל שוודים (Green או Gren). פירוש השם בכל השפות: "ירוק". האם התכוונתם ל... אברהם חיים גרין – רופא, ואיש ציבור ביישוב, רופא יחידי בכל אזור צפת וראש פינה אשר פעל למגור טיפוס הבהרות - מגפה שהשתוללה באזור הגליל (1918-1916) אדם גרין – זמר אמריקאי אולי גרין – שחקן ודוגמן בריטי איתן גרין – במאי קולנוע ישראלי אילן גרין – מוזיקאי ישראלי אלכסנדר גרין – סופר רוסי סובייטי אנדרה גרין – פסיכואנליטיקאי יהודי-צרפתי ארתור (ארט) גרין – פרופסור למדעי היהדות ורב קונסרבטיבי אשלי גרין – שחקנית ודוגמנית אמריקאית בריאן גרין – פיזיקאי אמריקאי בריאן אוסטין גרין – שחקן אמריקאי ג'ורג' גרין – מתמטיקאי אנגלי גרהם גרין – סופר אנגלי גרהאם גרין (שחקן) – שחקן קולנוע קנדי דוד גרין – שם נעוריו של ראש הממשלה הראשון, דוד בן-גוריון ז'וליאן גרין – סופר אמריקאי-צרפתי יוסי גרין – מלחין, נגן וזמר חסידי יקותיאל גרין – משפיע, מרצה לחסידות ומחבר ספרים חב"די לורן גרין (אנ') – שחקן יהודי-קנדי ליני גרין (אנ') – שחקנית, סופרת, במאית ומפיקה אמריקאית מונטי גרין – מאלופי צה"ל במלחמת העצמאות נתנאל גרין – גנרל בצבא הקונטיננטלי בעת מלחמת העצמאות של ארצות הברית פיליפ גרין (אנ') – מיליארדר יהודי-בריטי צמח גרין – מרבני הציונות הדתית קרן גרין – ראש המועצה הנבחרת של קדימה-צורן רובסון גרין – שחקן וזמר-יוצר אנגלי רחל גרין – אחרונת התושבים היהודים ברובע המוסלמי לאחר מאורעות תרפ"ט ריצ'רד גרין – פסיכיאטר וסקסולוג אמריקאי המתמחה בזהויות מגדר ונטיות מיניות שלמה גרין – מייסדה של חולון תומאס היל גרין – פילוסוף אנגלי ספורטאים אברהם גרין – אתלט ישראלי איי. סי. גרין – כדורסלן עבר אמריקאי אמה גרין – אתלטית שוודית אריק גרין – כדורסלן אמריקאי ג'וני גרין – כדורסלן עבר אמריקאי ג'מייקל גרין – כדורסלן אמריקאי ג'ף גרין – כדורסלן אמריקאי ג'רלד גרין – כדורסלן אמריקאי דארל גרין – שחקן פוטבול לשעבר דונטה גרין – כדורסלן עבר אמריקאי דני גרין – כדורסלן אמריקאי דריימונד גרין – כדורסלן אמריקאי יניב גרין – כדורסלן עבר ישראלי מוריס גרין – אתלט אמריקאי צ'ארלס גרין – אסטרונום בריטי צ'ארלס גרין – ספורטאי אמריקאי רוברט גרין – כדורגלן אנגלי רוני גרין – כדורסלן עבר ישראלי ריצ'י גארין – כדורסלן ומאמן עבר אמריקאי ריקי גרין – כדורסלן עבר אמריקאי אצטדיון גרין – אצטדיון כדורגל בנוף הגליל האי גרין – אי במפרץ סואץ הפשיטה על האי גרין – מבצע של צה"ל במלחמת ההתשה האי גרין – אי באיי אוקלנד דרומית לניו זילנד גרין (יובל של הקולורדו) – נהר בארצות הברית, היובל הגדול ביותר של נהר הקולורדו גולדרס גרין – שכונה בלונדון פארסונס גרין – פארק בלונדון גרין פארק – אחד הגנים המלכותיים של לונדון פונקציית גרין – פונקציה המשמשת לפתרון משוואות דיפרנציאליות ליניאריות לא-הומוגניות עם תנאי שפה נתונים משפט גרין – משפט באנליזה מתמטית המגדיר קשר בין אינטגרל קווי של פונקציה על עקום סגור לבין האינטגרל הכפול על השטח החסום על ידי העקום. גרין דיי – להקת פאנק רוק אמריקאית גרין לנטרן – גיבור קומיקס גרין לנטרן (סרט) – סרט גיבורי על-פעולה מ-2011 גרין מייל – ספר של סטיבן קינג שעובד מאוחר יותר לסרט גרין ריבר – להקת גראנג' אמריקאית מר גרין – מחזה מאת ג'ף ברון רייצ'ל גרין – דמות בסדרת הטלוויזיה "חברים" גרין גודס – היא כבאית מתוצרת יצרנית הרכב המסחרי הבריטית Bedford Vehicles (אנ'), אשר יוצרה בין השנים 1953–1956 גרין (סרט) – סרט ישראלי משנת 1984 בבימויו של גדעון קולירין. ירוק (פירושונים) גרן האי גרין (פירושונים)
טרצו

טֵרַצוֹ, או בכינויו הנפוץ: בָּלָטָה (בעברית: אֲרִיחַ רִצְפָּה; מַרְצֵפָה), הוא שם לאריחי ריצוף משוייפים העשויים מבטון לבן וחצץ (אגרגט) ולעיתים גם פיגמנטים שונים. בנוסף למרצפות, ניתן ליצור בטכנולוגיית הטרצו משטחים גדולים, מדרגות, ועוד. אריחים שבהם האגרגטים (חלק החצץ) הם זעירים מכונים אריחי שומשום. מקור השם הוא העיירה Terrazzo באיטליה, שם כנראה, החלו לערבב אגרגטים במלט לרצפה בדוגמאות שונות וללטש, את הרצפה עד לקבלת מראה מבריק ומגוון. תהליך ייצור הטרצו כולל יציקת תערובת בטון לבן וחצץ על אריח בסיס אשר עשוי בדרך כלל מיציקת בטון. לאחר ההתקשות עובר האריח לשיוף חלקו העליון ובכך לחשיפת מרקם אבני החצץ. השימוש באבנים מיועד לחזק את המרצפת ולהקנות לה את המראה הייחודי שלה. יישומו של הטרצו בישראל הוא על מצע חול נקי ושכבת טיט הדרושה לפילוס (יישור באמצעות פלס) האריח. יתרונותיו של הטרצו הוא מחירו הנמוך (בהשוואה לאריחי שיש, אבן ואריחי ריצוף טבעי אחר וגם מאריחי קרמיקה שייצורם כרוך בשרפה) ועמידותם הגבוהה לשבר (כתוצאה מעומס פיזי) וכן גם האפשרות לחדש ולהבריק אותו שנים אחרי שהוא כבר משמש כריצוף בבניין באמצעות מכונות ליטוש ("פוליש"). לטרצו אין חסרונות משמעותיים, למעט אולי המשקל שלו, אלא שהתקנים דורשים מאריחי הטרצו לעבור בדיקת בעומס ממוצע של 300 ק"ג, מה שמגביל את היכולת לייצר אריחים במידות גדולות, שיעמדו בדרישות התקן. עיצוב ריצוף מודרני המעדיף שימוש באריחים במידות גדולות, דחקו את אריחי הטראצו מהשוק, לטובת אריחים קרמיים שאינם חייבים בבדיקת שבר. בשנת 1946 נפתח מפעל גדול במפרץ חיפה ללוחות טרצו ששימשו כשיש למטבחים תחת השם המסחרי "גלומיט". הטרצו היה לריצוף הפנים הנפוץ ביותר בישראל החל משנות העשרים ועד לראשית שנות התשעים של המאה העשרים. עד לשנות השבעים היה נפוץ מאוד הריצוף בטרצו מרובע במידה של 20 סנטימטר שבו כמות חצץ נמוכה יחסית ובטון לבן לא מגוון בעל תצורה כללית אופיינית. לאחר מכן גדל מגוון הדגמים שבחלקם אגרגטים ייחודיים ובטון מגוון. כמו כן גדל השימוש במידה של 30 סנטימטר. בשנות התשעים פחת מאוד השימוש בטרצו, בין השאר בעקבות ירידת המחיר ועליית האיכות של אריחי הקרמיקה, ובייחוד הסוג הנקרא גרניט פורצלן. עד שנות ה-90, היה מקובל המושג "לשים את הכסף מתחת לבלטות", שמשמעו להחביא את הכסף בבית. המקור למושג הוא שאריחים משוחררים שניתן להרים נחשבו מקום מחבוא מעולה לשטרות. להקת כוורת, בשירם הפרודי הבלדה על ארי ודרצ'י, מתארת זוג בנאים שגרים מתחת לרצפה ומזיזים את הבלטה על מנת לצאת. אריח קרמיקה אריח פורצלן מדיה וקבצים בנושא טרצו בוויקישיתוף מיכל בלאו, בלדה לבלטה: מה יותר ישראלי מרצפת טראצו? מדריך שימושי, באתר Xnet‏, 1 ביולי 2019 מנור בראון, נפל בשכונה שלכם עץ? אולי תוכלו להכין ממנו אריחי טראצו מקוריים, באתר Xnet‏, 21 בפברואר 2020 טרצו, באתר אנציקלופדיה בריטניקה (באנגלית) הן הישראלים והן האירופים ראה "הארץ" 16 באפריל 1946 אושי שהם-קראוס, למה הפסקנו לשים כסף מתחת לבלטות?, באתר ynet, 23 בספטמבר 2011 "מצאה אוצר: אישה גילתה שבעלה הסתיר ממנה מיליון שקל מתחת לבלטות". Bizportal. נבדק ב-2017-09-06.
מילימטר

מילימטר (בראשי תיבות מ"מ ולפי מערכת היחידות הבינלאומית mm) היא יחידת מידה של אורך המייצגת אלפית של המטר. לפיכך במטר בודד ישנם 1,000 מילימטרים ובסנטימטר 10 מילימטרים. מילימטר אחד שקול לאלף מיקרומטרים ולמיליון ננומטרים. בהשוואה למידות ולמשקלות שנהוגות בארצות הברית ובאנגליה, מילימטר הוא 5 חלקי 127 של האינץ' (בקירוב 0.039370 ממנו) וכן ניתן להגדיר את האינץ' כ-25.4 מילימטרים. משנת 1983 מוגדר המטר כמרחק אותו עובר חלקיק אור בריק בזמן המהווה 1 חלקי 299,792,458 של השנייה. לפיכך, המילימטר, אלפית מן המטר, הוא הזמן שלוקח לאור לנוע בריק במשך 1 חלקי 299,792,458,000 של השנייה. על סרגל רגיל העושה שימוש בשיטה המטרית, יחידת המידה הקטנה ביותר היא לרוב מילימטר. סרגלי שרטוט באיכות גבוהה מאפשרים מדידה עד לכדי 0.5 מילימטר. קליברים דיגיטליים מאפשרים מידה של עצם עד לרמת דיוק של 0.01 מילימטר. לגלי מיקרו בעלי תדירות של 300 גיגה-הרץ יש אורך גל של 1 מילימטר. שימוש בגלים הנעים בתדירות שבין 30 ל-300 גיגה-הרץ לצורך תמסורת מידע, בניגוד לתדרים שבין 300 מגה הרץ ל-3 גיגה-הרץ בהם נעשה שימוש בטלפונים ניידים, יכול לאפשר העברת מידע בקצב של 10 גיגה-בייט לשנייה. העצם הקצר ביותר בו עין אנושית יכולה להבחין נע בין 0.02 ל-0.04 מילימטר, רוחבה בקירוב של שערה אנושית. עובי נייר נע בין 0.07 עד 0.18 מילימטר, כאשר נייד דפוס או נייר צילום ממוצע הוא בעל עובי של עשירית המילימטר. במדינות דוברות אנגלית, נהוג לקרוא למילימטר בקיצור מיל, אלא שקיצור זה עלול להוביל לאי הבנה. ה"מיל" במדינות אלה מוגדר כאלפית האינץ'. מדיה וקבצים בנושא מילימטר בוויקישיתוף מילימטר, באתר אנציקלופדיה בריטניקה (באנגלית)
גלוקוצרברוזידאז

גלוקוצרברוזידאז (באנגלית: Glucocerebrosidase, ידוע גם כגלוקוזילצראמידאז) הוא אנזים, הדרוש לפירוק גלוקוצרברוזיד על ידי הידרוליזה. בתא האנזים פועל בליזוזום והוא בעל משקל מולקולרי של 59.4 קילודלטון. מוטציה באנזים זה גורמת למחלת גושה. ENSG00000177628 GRCh38: Ensembl גרסה 89: ENSG00000262446, ENSG00000177628 - Ensembl, מאי 2017 GRCm38: Ensembl גרסה 89: ENSMUSG00000028048 - Ensembl, מאי 2017 "Human PubMed Reference:". "Mouse PubMed Reference:". ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
ארמילאריה

ארמילאריה (שם מדעי: Armillaria) הוא סוג של פטריות טפיליות הכולל כעשרה מינים. לפטריות מסוג זה משך חיים ארוך, והן מסוגלות ליצור כמה מן האורגניזמים החיים הגדולים בעולם. האורגניזם הגדול ביותר בסוג –השייך למין Armillaria ostoyae – שהוא ככל הנראה הפטרייה הגדולה ביותר בעולם, חי באורגון שבארצות הברית, משתרע על פני 9.1 קמ"ר והוא בן אלפי שנים ומסתו מוערכת ב-31,500 טונות. מינים אחדים של הארמילאריה מפיקים את אש השועל. כפתוגן יער, יכולה פטריית הארמילאריה להיות הרסנית מאוד. היא אחראית למחלת ה"רקבון הלבן" של השורשים, ונבדלת מפטריית הטריכולומה (Tricholoma) בטבעה הטפילי. Armillaria ostoyae מושבת פטריות Armillaria mellea גדלות על עץ מהמין טיליה אירופית (Tilia platyphyllos) מדיה וקבצים בנושא ארמילאריה בוויקישיתוף ארמילאריה, באתר NCBI (באנגלית) ארמילאריה, באתר האנציקלופדיה של החיים (באנגלית) ארמילאריה, באתר GBIF (באנגלית) מהי הפטריה הגדולה בעולם?, באתר אנציקלופדיה אאוריקה ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
פודוצ'רי

פּוּדוּצֵ'רִי (בטמילית: புதுச்சேரி, עד ספטמבר 2006 נקראה פּוֹנְדיצ'רי), קולוניה צרפתית לשעבר, היא טריטוריית איחוד בהודו המוקפת על ידי מדינת טאמיל נאדו. מלבד העיר בשם זה, כוללת הטריטוריה עוד שלוש עיירות חוף בדרום הודו, שהיו גם הן שטחים צרפתיים. ב־21 באוקטובר 1954 חתמו ממשלת הודו וממשלת צרפת על הסכם להעברת המנהל דה פקטו במושבה הצרפתית לידי הודו. ב־1 בנובמבר 1954 מינתה ממשלת הודו נציב עליון לניהול הטריטורייה, וב־1955 הקימה את אספת הנבחרים של פונדיצ'רי. ב־16 באוגוסט 1962 אוחדה הטריטוריה באופן מלא עם הודו, והפכה לטריטוריית איחוד. ב־1 ביולי 1963 נכנס לתוקף החוק למנהל העצמי בטריטורייה. נוכחות הצרפתים במושבה עדיין מורגשת, הן כשפה רשמית שנייה, הן במדי השוטרים והן בכינוי של רצועת החוף – "הריביירה הצרפתית במזרח הרחוק". פודוצ'רי מורכבת מארבעה מחוזות ללא קשר גאוגרפי - פודוצ'רי, קראיקל המהוות מובלעות בטמיל נאדו, ינאם, מובלעת באנדרה פרדש ומאהה המהווה מובלעת בקרלה. בעקבות הפיצול הגאוגרפי, קיים גם פיצול אתני־לשוני בין חבלי הטריטורייה: בעוד שפתה הרשמית של הטריטורייה היא טמילית, במחוז ינאם השפה הרשמית היא טלוגו ובמאהה השפה הרשמית היא מלאיאלאם. אורוויל (הודו) אתר האינטרנט הרשמי של פודוצ'רי מדיה וקבצים בנושא פודוצ'רי בוויקישיתוף כתבה ב"למטייל" צור שיזף כותב על המקום place/Puducherry-India פודוצ'רי, באתר אנציקלופדיה בריטניקה (באנגלית) The Pondicherry Official Languages Act, 1965 ערך זה הוא קצרמר בנושא גאוגרפיה של הודו. אתם מוזמנים לתרום לוויקיפדיה ולהרחיב אותו.
אברון הגיד על שם גולג'י

אברון הגיד על שם גולג'י (מכונה גם גופיף גולג'י או רק אברון גולג'י אך אין לבלבלו עם אברון גולג'י שנמצא בתא) הוא קולטן חישה הממוקם בצמתי שריר-גיד ומייצר משוב המועבר למערכת העצבים המרכזית על עוצמת מאמץ המתיחה על מערכת השריר-גיד בעת כיווץ השריר. אברוני הגיד על שם גולג'י מרוכזים באזור החיבור בין השריר לגיד ומונחים בתוך רצף העברת הכוח מהשריר לגיד. גוף האברון מורכב מסיבי קולגן המחוברים מצידם האחד לעשרה עד חמישה עשר סיבי שריר ומצידם השני לגיד. האברון מעוצבב על ידי סיב עצב תחושתי מסוג Ib (השני רק לסיב מסוג Ia במהירות ההולכה שלו), המתפצל לסיבונים העוטפים קבוצות של סיבי קולגן. כאשר השריר מתכווץ, נמתחים סיבי הקולגן של האברון. מתיחתם מעוותת את קצוות סיב העצב וגורמת לפתיחת תעלות יונים וליצירת דחפים עצביים הנשלחים למערכת העצבים המרכזית דרך סיב העצב. קצב הדחפים העצביים מעיד על גודל הכוח המופעל על האברון: בהפעלת כוח חזק במהירות מתעוררת תגובה דינמית מיידית, חזקה וקצרה של האברון, ולאחריה נמשכת תגובה סטטית חלשה יותר ופרופורציונלית לכוח המופעל על האברון. הסיבים העצביים מסוג Ib מתחברים בין היתר דרך אינטרנוירון לנוירונים התנועתיים של השריר, דרך סינפסה בעלת השפעה מעכבת ויוצרים קשת רפלקס בעלת מנגנון משוב שלילי. כאשר מופעל כוח רב מדי על האברון (ועל השריר-גיד) מעוכבת פעולתו של השריר ומפחיתה את העומסים המופעלים עליו. ההפחתה בפעולת השריר מגנה עליו מקריעה ועל חיבור הגיד-עצם משבר תלישה. כישור השריר אלי כרמלי, השריר, נווה-רם, עמ' 48, 2000. Guyton AC, Hall JE. Textbook of Medical Physiology, 9th Ed., W.B. Saunders Company, pp. 691-692, 1996. מדיה וקבצים בנושא אברון הגיד על שם גולג'י בוויקישיתוף
קרל רוברט נסלרודה

הרוזן קרל רוברט נסלרודה (Karl Robert Nesselrode‏; 14 בדצמבר 1780 – 23 במרץ 1862) היה דיפלומט רוסי ממוצא גרמני-בלטי ואחד המדינאים השמרנים הבולטים בברית הקדושה. נסלרודה נולד בליסבון, פורטוגל, שם שימש אביו – רוזן באימפריה הרומית הקדושה (נפטר ב-1810) – שגריר של הצאר הרוסי. מתוך כבוד לאמו הפרוטסטנטית הוא נטבל בבית התפילה של השגרירות הבריטית, וכך נעשה חבר בכנסייה האנגליקנית. את חינוכו קיבל בגימנסיה בברלין, שם שירת אביו כשגריר בחצר מלך פרוסיה. בגיל 16 התגייס לצי המלחמתי הרוסי, והודות להשפעת אביו קיבל את תפקיד המזכיר הימי לצאר פאבל הראשון. אחר כך עבר לצבא, ובתקופת שלטונו של הצאר אלכסנדר הראשון הצטרף לשירותו הדיפלומטי. הוא סופח לשגרירות הרוסית בברלין ומאוחר יותר נשלח להאג. באוגוסט 1806 הוטל על נסלרודה לסייר בדרום גרמניה ולדווח על חילות הצרפתים; אחר כך שירת בזה אחר זה כמזכירם הדיפלומטי של הגנרלים קמנסקי, בוקסהויבדן ופון בניגסן. הוא נכח בקרב אילאו (Eylau) בינואר 1807, וסייע במשא ומתן לחתימת חוזה טילזיט. נסלרודה נעשה מזכיר המדינה ב-1814 והיה ראש המשלחת הרשמית של רוסיה לקונגרס וינה, אם כי רוב הזמן ניהל אלכסנדר הראשון את ענייני החוץ בעצמו. ב-1816 נתמנה נסלרודה לשר החוץ הרוסי, וחלק את התפקיד עם הרוזן יואניס קפודיסטריאס עד פרישתו של זה ב-1822. משך ארבעים שנים כיוון נסלרודה את המדיניות הרוסית, והיה מהמדינאים הקונסרבטיבים האירופים הבולטים של הברית הקדושה. בין 1845 ו-1856 שירת כראש הממשלה. ב-1849 שיגר חיילים רוסים לעזרת אוסטריה כדי לדכא את מאבק ההונגרים לעצמאות בהנהגת לאיוש קושוט. ניסיונות נסלרודה להרחיב את השפעתה של רוסיה אל הבלקנים והים התיכון הובילו לעימות עם טורקיה, בריטניה וצרפת במלחמת קרים (1853 – 1856). בריטניה וצרפת ראו בדאגה את השפעתה הגוברת של רוסיה והחליטו לסייע לטורקים כדי לבלום אותה. מאוחר יותר השתתף נסלרודה במשא ומתן לחתימת חוזה פריז שסיים את המלחמה. מדיה וקבצים בנושא קרל רוברט נסלרודה בוויקישיתוף קרל רוברט נסלרודה, באתר אנציקלופדיה בריטניקה (באנגלית) קרל רוברט נסלרודה, באתר "Find a Grave" (באנגלית) ערך זה כולל קטעים מתורגמים מהערך Nesselrode, Karl Robert מהמהדורה האחת-עשרה של אנציקלופדיה בריטניקה, הנמצאת כיום בנחלת הכלל